Document ID: 32014R0100

UREDBA KOMISIJE (EU) št. 100/2014
z dne 5. februarja 2014
o spremembi Uredbe (ES) št. 748/2009 o seznamu operaterjev zrakoplovov, ki so 1. januarja 2006 ali pozneje izvajali letalsko dejavnost s seznama v Prilogi I k Direktivi 2003/87/ES Evropskega parlamenta in Sveta, z navedbo države članice upravljavke za vsakega operaterja zrakoplova
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1), zlasti člena 18a(3)(b) Direktive,
ob upoštevanju naslednjega:
(1)
Z Direktivo 2008/101/ES Evropskega parlamenta in Sveta (2) je bila spremenjena Direktiva 2003/87/ES, da bi se v sistem za trgovanje s pravicami do emisije toplogrednih plinov v Uniji vključile letalske dejavnosti.
(2)
Uredba Komisije (ES) št. 748/2009 (3) določa seznam operaterjev zrakoplovov, ki so 1. januarja 2006 ali pozneje izvajali letalsko dejavnost v smislu Priloge I k Direktivi 2003/87/ES.
(3)
Namen seznama je zmanjšati upravno breme za operaterje zrakoplovov z navedbo države članice upravljavke posameznega operaterja zrakoplova.
(4)
Vključitev operaterja zrakoplova v sistem Unije za trgovanje s pravicami do emisije je odvisna od izvajanja letalske dejavnosti iz Priloge I k Direktivi 2003/87/ES in ne od vključenosti na seznam operaterjev zrakoplovov, ki ga je Komisija sestavila na podlagi člena 18a(3) navedene direktive.
(5)
Pri pripravi posodobljenega seznama operaterjev zrakoplovov, ki po novem vključuje tudi operaterje zrakoplovov, ki so leta 2013 izvajali letalsko dejavnost s seznama v Prilogi I k Direktivi 2003/87/ES, so se upoštevale prijave seznamov flot, ki so jih Komisiji predložili operaterji zrakoplovov in storitvene družbe. Vendar so bile zaradi pomanjkljivih predloženih informacij v številnih primerih namesto operaterjev zrakoplovov na posodobljeni seznam vključene družbe za upravljanje ali storitvene družbe in registrske oznake zrakoplovov.
(6)
Uredbo (ES) št. 748/2009 bi bilo zato treba ustrezno spremeniti -
SPREJELA NASLEDNJO UREDBO:
Člen 1
Priloga k Uredbi (ES) št. 748/2009 se nadomesti s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 5. februarja 2014

Labels: 8
18
20